[{"text_idx": "#000000", "text": "La foto el la Somera Olimpiko en Tokio kun la Ruslanda c\u0302ampionino Maria Lasickiene\u0307 (naskita kiel Mas\u0302a Kuc\u0302ina) kaj la Ukrainia bronzmedala saltistino Jaroslava Mahuc\u0302ih\u0302, pasintsomere trakuris la mondon kiel simbolo de amikeco interhoma spite al malamikeco inters\u0302tata, sed Jaroslava estis skoldita pro g\u0302i en sia patrujo. Duonjaron poste, antau\u0306 la Vintra Olimpiko 2022 en Pekino al la Ukrainiaj sportistoj oni malpermesis fotig\u0302i kun ruslandanoj. Kaj antau\u0306 kvar tagoj la 16-jara Ukrainia figursketistino Anastasija S\u0302abotova (naskita en Moskvo) estis forpelita el la Ukrainia teamo mondc\u0302ampionata pro tio, ke s\u0302i kurag\u0302is \u201cs\u0302ati\u201d en socia reto skribaj\u0302on de Jevgenij Plus\u0302c\u0302enko (tipe ukraina familinomo), duobla Olimpika c\u0302ampiono el Ruslando.\nNun en kaj apud Ukrainio tondras eksplodoj, mortas armeanoj kaj civiluloj. Nun tie gravas ne homaj ecoj, sed la aparteno nacia kaj s\u0302tata. Ni \u2013 Aleksander, kies patro devenas el la Brjanska regiono, kie neniu scias certe, c\u0302u oni estas ruso, ukraino au\u0306 belaruso, kaj Halina, filino de ukraina patro kaj pola patrino \u2013 ne vidas la malsaman naciecon au\u0306 s\u0302tatanecon preteksto por malpaco, kaj ni ne simpatias kun \u201cpatriotoj\u201d, pretaj ataki c\u0302iujn, kiuj parolas alilingve au\u0306 log\u0302as alilande."}]